LITERATUURONDERRIG (VREEMDE TALE)Onderrig is 'n poging om mense te verander. Met "verandering" word die proses bedoel wat nodig is om die afstand tussen 'n gegewe toestand en 'n beoogde toestand te oorbrug. "Toestand" het in hierdie verband betrekking op die kennis, vaardighede en gedrag van die persone wat onderrig ontvang. Wanneer 'n mens onderrig wil gee, moet jy die gegewe toestand van jou leerlinge ken en op grond daarvan die aard en die omvang van die veran­dering bepaal wat jy deur jou onderrig wil teweegbring. Met die oog hierop moet daar twee vrae gestel word, nl. watter veran­dering in die lig van die gegewe toestand wenslik lyk en in hoeverre hierdie verandering in jou spesifieke onderrigsituasie realiseerbaar is. Die onderrigsituasie word bepaal deur faktore soos die peil van die leerlinge, die aantal lesure, beskikbare organisatoriese besonderhede, e.d.m. Deur die antwoorde op hierdie vrae teen mekaar op te weeg, kan realistiese doelstellings vir die onderrig bepaal word. Dié doelstellings stem ooreen met die beoogde toestand in 'n spesifieke onderrigsituasie. Hulle is dus 'n kompromis t.o.v. die ideale toestand of oorkoepelende doelwit wat vir die betrokke vak as geheel geld en die sentrale norm van die onderrig daarvan vorm.